text: Politiassistent idømt fængsel for køb af narko
  12 maj 2015 kl. 09.16
  En 39 årig politiassistent fra Syd og Sønderjyllands Politi har fået 60 dages betinget fængsel for køb af amfetamin og kokain.
  Politiassistenten har ved retten i Esbjerg tilstået, at han i perioden mellem december 2013 og august 2014 har købt mellem 40 og 45 gram amfetamin samt modtaget 7 gram kokain til eget forbrug.
  Det er betjente fra Syd og Sønderjyllands Politi, der under en efterforskning kom på sporet af sagen.
  De 60 dages betinget fængsel er idømt med vilkår om samfundstjeneste i 80 timer samt en prøvetid på 1 år.
  